CELEX: 62020TN0750
Language: mt
Date: 2020-12-18 00:00:00
Title: Kawża T-750/20: Rikors ippreżentat fit-18 ta’ Diċembru 2020 – Correia vs KESE

15.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/56
            
         
      Rikors ippreżentat fit-18 ta’ Diċembru 2020 – Correia vs KESE
      (Kawża T-750/20)
      (2021/C 53/73)
      Lingwa tal-kawża: il-Franċiż
      
         Partijiet
      
      
         Rikorrent: Paula Correia (Woluwe-Saint-Étienne, il-Belġju) (rappreżentanti: L. Levi u M. Vandenbussche, avukati)
      
         Konvenut: Il-Kumitat Ekonomiku u Soċjali Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors odjern ammissibbli u fondat;
               
            u konsegwentement tordna,
      
                  —
               
               
                  l-annullament tad-deċiżjoni tal-KESE tat-8 ta’ April 2020 li tiċħad it-talba ta’ rikostituzzjoni tal-karriera tar-rikorrent u, safejn dan ikun meħtieġ, l-annullament tad-deċiżjoni impliċita ta’ ċaħda tal-ilment li sar fit-8 ta’ Novembru 2020;
               
            
                  —
               
               
                  il-kundanna tal-KESE għall-ħlas tal-arretrati tar-remunerazzjoni u benefiċċji finanzjarji dderivati, miżjuda bl-interessi moratorji stabbiliti bir-rata tal-Bank Ċentrali Ewropew miżjuda b’żewġ punti;
               
            
                  —
               
               
                  il-kundanna tal-KESE għall-ħlas ta’ EUR 2 000 rappreżentanti danni morali;
               
            
                  —
               
               
                  il-kundanna tal-konvenut għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv huwa bbażat fuq ksur tal-garanziji proċedurali sanċiti fl-Artikolu 41 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta” u fuq ksur tal-prinċipju ta’ nondiskriminazzjoni. Ir-rikorrent isostni li l-mod kif il-Kumitat Ekonomiku u Soċjali Ewropew (KESE) jieħu d-deċiżjonijiet ta’ promozzjoni jew ta’ riklassifikazzjoni tal-membri tal-persunal temporanju tas-segretarjati tal-gruppi jikser il-garanziji proċedurali tal-Artikolu 41 tal-Karta. Dan jgħodd ukoll għad-deċiżjonijiet kollha ta’ nuqqas ta’ promozzjoni jew riklassifikazzjoni tar-rikorrent sa mid-dħul tiegħu fis-servizz. Minn naħa, ir-rikorrent jiddikjara li dawn id-deċiżjonijiet ma humiex immotivati u, min-naħa l-oħra, li l-ebda test, deċiżjoni ġenerali jew avviż ma jindika liema huma l-kriterji li jitqiesu u jiġu applikati sabiex jiġu identifikati fost il-membri tal-persunal temporanju dawn li sejrin jiġu promossi jew riklassifikati.
               
            
                  2.
               
               
                  It-tieni motiv huwa bbażat fuq ksur tal-prinċipju ta’ ċertezza legali. F’dan ir-rigward, ir-rikorrent iqis li għalkemm il-KESE effettivament għandu setgħa diskrezzjonali sabiex jistabbilixxi l-kriterji u l-modalitajiet ta’ applikazzjoni tal-Artikolu 10 tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea, dawn il-kriterji u modalitajiet għandhom, għall-kuntrarju, jiggarantixxu l-livell ta’ prevvedibbiltà rikjesta mid-dritt tal-Unjoni. Issa, għandu jiġi kkonstatat li dan ma jkunx minnu meta ma jkunux jeżistu kriterji, a fortiori ċari u trasparenti, li jippermettu lill-membri tal-persunal temporanju jkunu jafu kif u f’liema kundizzjonijiet għandha ssir promozzjoni jew riklassifikazzjoni bil-konklużjoni ta’ emenda.
               
            
                  3.
               
               
                  It-tielet motiv huwa bbażat fuq żball manifest ta’ evalwazzjoni, peress li d-deċiżjoni li ssir riklassifikazzjoni tar-rikorrent biss fi tliet darbiet sa mill-2004 hija vvizzjata minn żball manifest ta’ evalwazzjoni, anki jekk kellhom jittieħdu inkunsiderazzjoni l-kriterji li jirriżultaw mill-allegata prattika kostanti applikabbli fi ħdan il-KESE.
               
            
                  4.
               
               
                  Ir-raba’ huwa bbażat fuq ksur tad-dmir ta’ premura. Ir-rikorrent iqis li l-interessi tiegħu ma ttieħdux inkunsiderazzjoni meta l-awtorità awtorizzata tikkonkludi l-kuntratti ddeċidiet dwar il-membri tal-persunal temporanju li kellhom jiġu promossi jew ikklassifikati mill-ġdid, u dan kollu sa mid-dħul tiegħu fis-servizz.